- Widerøe går ikke konkurs selv om SAS gjør det
Mens toppledelsen og representantene for de ansatte i SAS sitter i intense krisemøter på Kastrup lufthavn, utenfor København, forbereder datterselskapet seg på å kunne overleve alene. - Vi har beredskap og planer i tilfelle rottefelle, sier informasjonssjefen i Widerøe, Silje Brandvoll. - I utgangspunkter er det slik at hvis SAS, mot formodning, skulle gå konkurs, så er ikke Widerøe konkurs. Vi planlegger da å fly som normalt. Hun legger likevel ikke skjul på at det kan få konsekvenser for kundene deres, om giganten SAS blir lammet. - En del av våre systemer er tett integrert med SAS. Vi planlegger altså å fly som normalt, men det kan bli litt problemer på grunn av driften og det praktiske. Min oppfording til kundene er å følge med på hjemmesidene våre. De vil være oppdatert. - Så det finnes ikke noe scenario der dere står på bakken i morgen? - Vi planlegger trafikk som normalt. Vi håper og tror at også SAS skal fly som normalt, men vi har altså beredskap, sier Brandvoll.Søndag ettermiddag meldte Danmarks Radio at de tre pilotforeningene fra Norge, Sverige og Danmark har kommet med et nytt forslag, som imøtekommer ledelsens krav på en rekke punkter. - Det er vårt endelige tilbud, det kommer ikke mer, sier Lars Bjørking, leder for Dansk Pilotforening til kanalen. Pilotene er villige til å gå ned ti prosent i lønn, og skal samtidig heve effektiviteten med 15 prosent. - Vårt tilbud imøtekommer fullt ut ledelsens krav. Hvis SAS sier nei nå, så må det være fordi de har en annen agenda, for eksempel at de vil rekonstruere selskapet, sier Bjørking. Tilbudet kom etter at et annet ble blankt avvist av ledelsen, natt til søndag.Kort tid etter at pilotenes forslag ble lagt frem, forlot styreformann i SAS, Fritz Schur og de to styremedlemmene Jacob Wallenberg og Dag Mejdell forhandlingene på Kastrup. De tre opplyste til pressen at de nå skulle til Stockholm. Ifølge den svenske avisen DN skal styret i SAS der ha krisemøter med bankene og kreditorene sine, og oppdatere dem på hva som er status i forhandlingene. VGs reporter på Kastrup sier søndag kveld at det fortsatt foregår intens møtevirksomhet der. Med unntak av de tre styrmedlemmene som dro til Stockholm, skal resten av styret fortsatt være i møtet.
Widerøe avviser at flyene deres blir stående på bakken i morgen, selv om eierselskapet SAS skulle gå konkurs.